NB Publishers | Our Authors | Susan Smith
NB Home > Authors > Susan Smith
Susan Smith (née Engelbrecht) is op 10 Februarie 1958 op De Aar in die Karoo gebore. Haar grootwordjare bring sy in Bloemfontein deur, matrikuleer aan die Hoërskool Sand du Plessis en registreer in 1976 as student aan die Universiteit van die Oranje Vrystaat.
Gedurende die volgende aantal jare voltooi sy die volgende grade by hierdie universiteit: B A (Tale) (1979); HOD (1980); BA Honneurs in Afrikaans (1983) en MA in Afrikaans (1986), almal cum laude. In 1993 behaal sy die graad D Litt aan dieselfde universiteit.
In 2002 ontvang sy die Premierstoekenning van die Departement van Kuns en Kultuur van die Oos-Kaap vir haar bydrae tot die Afrikaanse taal en letterkunde in die Oos-Kaap.
Susan Smith is Senior Lektor en Departementshoof van Afrikaans aan die Universiteit van Fort Hare in Oos-Londen.
Sy dig reeds vanaf 'n jong ouderdom en van haar eerste gedigte verskyn gedurende haar hoërskooljare in die Huisgenoot en die Transvaler. Sy debuteer in 1997 met 11 gedigte in Nuwe Stemme 1 en van haar gedigte word daarna in verskeie publikasies opgeneem. 'n Solo digbundel, In die afwesigheid van sin, verskyn in 2012.
Susan word in 2011 aangestel as lid van die Suid-Afrikaanse Akademie vir Wetenskap en Kuns.
Susan is die agterkleinniggie van die bekende digter I.D. du Plessis.
Haar gedig, "Sondagoggendduiwe" is deur Gerrit Komrij in Nederlands vertaal vir die Nederlandse bundel, De Onbestemmelingen.
Haar dogter, Carien Smith, is 'n belowende dramaturg en word in 2009 gekortlys vir die Nagtegaal Drama-Teksprys vir haar drama Formalien.